
Comisia pentru muncă şi protecţie socială 



Nr.27/328/22.05.2003
RAPORT

asupra propunerii legislative privind constituirea şi utilizarea fondurilor  destinate stimulării personalului Autorităţii Naţionale pentru Protecţia Consumatorului şi al oficiilor pentru protecţia consumatorilor judeţene, respectiv al municipiului Bucureşti

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă privind constituirea şi utilizarea fondurilor  destinate stimulării personalului Autorităţii Naţionale pentru Protecţia Consumatorului şi al oficiilor pentru protecţia consumatorilor judeţene, respectiv al municipiului Bucureşti trimis cu adresa nr.464 din 16 decembrie 2002.


La întocmirea prezentului raport, Comisia a avut în vedere avizele primite de la Consiliul Legislativ, Comisia pentru industrii şi servicii şi Comisia pentru buget, finanţe şi bănci, precum şi punctul de vedere al Guvernului. 
Comisia a fost sesizată cu dezbaterea şi avizarea propunerii legislative mai sus menţionate în procedură obişnuită.

Propunerea legislativă face parte din categoria legilor ordinare, conform prevederilor constituţionale.

Propunerea legislativă are ca obiect de reglementare instituirea unor dispoziţii privind constituirea şi utilizarea fondurilor destinate stimulării personalului Autorităţii Naţionale pentru Protecţia Consumatorului şi al oficiilor pentru protecţia consumatorilor judeţene, respectiv al municipiului Bucureşti, în scopul eliminării corupţiei din rândul personalului care lucrează în acest sector de activitate.
Comisia propune Plenului respingerea propunerii legislative întrucât potrivit prevederilor art.29 alin.(3) din Legea nr.40/1991 cu privire la salarizarea Preşedintelui şi Guvernului României, precum şi a personalului Preşedinţiei, Guvernului şi al celorlalte organe ale puterii executive, ministerele şi celelalte instituţii centrale şi locale ale administraţiei publice care, potrivit legii, au dreptul să procedeze la confiscarea şi valorificarea de bunuri sau să aplice şi să încaseze penalităţi, pot constitui un fond de până la 15% din valoarea acestora pentru stimularea personalului. Această posibilitate exclude, însă, constituirea fondului de stimulare a personalului din amenzi, propunere ce poate induce comportamente negative în aprecierea penalizărilor de către inspectorii OPC.
Membrii comisiei vor avea în vedere adoptarea în viitor a unei iniţiative legislative care să instituie stimulente pentru personalul ANPC, dată fiind importanţa activităţii acestuia, prin constituirea unui fond, de către Ministerul Finanţelor, în calitate de ordonator al sumelor provenite din amenzi şi confiscări, pentru evitarea abuzurilor. 

La dezbaterea acestei propuneri legislative au participat ca invitaţi din partea Oficiului pentru Protecţia Consumatorului dl Ferdinand Nagy – secretar general şi dl Mircea Popa – consilier juridic.
La lucrările comisiei au fost prezenţi 19 deputaţi, din totalul de 20 membri ai comisiei.

În urma dezbaterii propunerii legislative în şedinţa din data de 21 mai 2003, Comisia propune respingerea acesteia cu 9 voturi pentru şi 3 abţineri.

